26મી જુલાઈએ પડેલા ભારે વરસાદને કારણે આવેલા ઘોડાપૂરમાં બનાસકાંઠાનું ખારિયા ગામ આખેઆખું તણાઈ ગયું હતું. ડેમમાંથી પાણી છોડવામાં આવતા પાણીનું લેવલ અચાનક જ એટલું બધું વધી ગયું કે કોઈને કોઈ તક જ ન મળી. જામાના લગ્ન પણ ખારિયા ગામમાં જ થયા હતા, અને તે તેમજ પરિવારના અન્ય 24 સભ્યો પાડોશીના ઘરના ધાબે ચઢી ગયા. પાણીનું સ્તર જે રીતે વધતું હતું તેને જોઈ તેમને એમ હતું કે કદાચ ધાબે રહેશું તો બચી જઈશું. જોકે, ડેમમાંથી પાણી છોડાયું પછી તેનું વહેણ એટલું વધી ગયું કે ઘર તેની સામે ટકી ન શક્યું. ચારે બાજુ ભરાયેલા પાણી વચ્ચે ઘર તૂટી પડતાં પરિવારના 18 સભ્યો તેમાં માર્યા ગયા.